PIÈCES A L’APPUI. 
309 
Hé Dieu ! que ne suis-ie un Appelle 
Pour peindre ta face si belle, 
Ton front yvorin, tes beaux yeux, 
Et ta belle tresse dorée , 
Ta bouche vermeille et sucrée 
Où gist tout l’espoir de mon mieux. 
En toy i’ay mis mon assurance, 
En toy i’ay mis mon espérance, 
En toy i’ay mis tout mon confort, 
En toy i’ay mis ma douce envie 
En toy i’ay mis toute ma vie. 
En toy i’ay mis toute ma mort. 
Tu es celle qui me peux faire 
Heureux, si tu m’es débonnaire 
Et si tu veux que dans ton cœur 
Et que dans tes yeux point n’habite 
Le desdaing ni l’ire dépite , 
La cruauté ni la rigueur. 
Tu es seule ma renommée , 
Tu es seule ma bien-aymée , 
Tu es seule mon doux esmoy, 
Tu es seule ma désirée , 
Tu es seule ma Cythérée 
Que i’aime beaucoup plus que moy. 
Tu es toute ma confiance, 
Tu es toute mon alliance, 
Tout mon espoir et tout mon bien ; 
Sans toy ie ne puis l’amour suivre , 
Hélas ! sans toy ie ne puis vivre, 
Hélas ! sans toy ie ne puis rien. 
Plustost l’hyver n’aura froidure, 
Plustost l’esté n’aura verdure, 
Plustost n’esclairera le jour, 
Plustost la mer sera sans onde, 
Plustost abysmera le monde , 
Que ie délaisse ton amour. 
iHutre. 
Sçavez-vous ce que ie désire 
Pour loyer de ma firmeté ? 
Que vous puissez voir mon martyre 
Comme ie vois votre beauté. 
Le ciel, ornant vostre ieunesse 
De ses dons les plus précieux, 
Pour mieux m’en montrer la richesse 
M’esclaira l’esprit et les yeulx. 
Tousiours depuis ie vous admire 
D’un œil tout en vous arresté ; 
Mais vous ne voyez mon martyre 
Comme ie voy vostre beauté. 
Maudite soit la congnoissance 
Qui m’a cousté si chèrement. 
Ma douleur n’a eu sa naissance 
Que d’avoir veu trop clairement . 
Las! i’ay bien raison de mauldire 
Ce qui perdit ma liberté , 
Puisque ne voyez mon martyre 
Comme ie voy vostre beauté. 
